**Zaključci i preporuke sindikata o tranziciji Hrvatske prema klimatskoj neutralnosti**

Ovaj set zaključaka i preporuka sastavljen je na temelju Panel rasprave sa sindikatima o tranziciji Hrvatske prema klimatskoj neutralnosti održanoj 5. listopada 2021. te rezultata ankete koju je po prije rasprave ispunilo 244 sindikalnih povjerenika.

U panel raspravi sudjelovali su panelisti:

* **Siniša Vinković,** Sindikat naftnog gospodarstva (Nezavisni hrvatski sindikati)
* **Jasenka Vukšić**, Sindikat graditeljstva Hrvatske (Savez samostalnih sindikata Hrvatske, SSSH)
* **Mladen Domazet**, Institut za političku ekologiju
* **Felix Mailleux**, Europska konfederacija sindikata.

Dok je raspravu moderirao Darko Šeperić, SSSH.

Ovi zaključci i preporuke predstavit će se na Završnoj konferenciji 27. listopada 2021.

**Zaključci i preporuke panel rasprave:**

* Odgovornost za djelovanje na ublažavanju klimatskih promjena i pravednoj prilagodbi leži na društvu u cjelini i izvršnoj vlasti, ali inicijativu na tom području mora voditi izvršna vlast. Sindikati su važan dionik ovog procesa, a njihova uloga trebala bi se fokusirati na **zagovaranje ambicioznijih politika i ciljeva** vezanih uz ublažavanje klimatskih promjena, te osiguravanju  **socijalno pravedne prilagodbe** klimatskim promjenama **i tranzicije** prema niskougljičnoj ekonomiji.
* **Dihotomija između zaštite okoliša i radnih mjesta je lažna**. Interesi radnika neraskidivo su vezani uz ublažavanje klimatskih promjena i tranziciju prema niskougljičnoj ekonomiji („na mrtvom planetu nema radnih mjesta“).
* Klimatske promjene, kao i politika prilagodbe i tranzicije, mogu imati **snažne regresivne redistributivne efekte**. Zadatak je javnih vlasti osigurati da prilagodba i tranzicija budu **socijalno pravedne**, što uključuje jasne socioekonomske mjere i dugoročne strategije, dovoljna financijska sredstva i solidarne mehanizme koji će zaštititi najranjivije radnike i sektore, odgovarajuća sredstva socijalne zaštite i diverzifikaciju ekonomskih politika kako bi se stvorile alternativne mogućnosti zaposlenja.
* Nužan je **učinkovit dijalog i snažno sudjelovanje radnika odnosno sindikata u svim fazama** procesa prilagodbe promjenama i tranzicije.
* Sindikati u Hrvatskoj trebali bi se **više i aktivnije baviti izazovima klimatskih promjena i njihovom utjecaju na radna mjesta**. S obzirom na njihove ograničene kapacitete za adresiranje ovih pitanja, javne vlasti bi im u tome trebale pružiti poticaj i podršku.
* Pitanje klimatskih promjena, prilagodbe klimatskim promjenama i tranzicije prema niskougljičnoj ekonomiji trebalo bi dobiti **značajnije mjesto u radu Gospodarsko-socijalnog vijeća (GSV)**, kao i ostalim forumima tripartitnog socijalnog dijaloga. Vlada RH trebala bi bolje iskoristiti savjetodavnu ulogu GSV-a i na ovom području te o ovoj temi sa socijalnim partnerima voditi kontinuirani sadržajni dijalog.
* Klimatske promjene već danas znatno pogađaju **radnike koji rade na otvorenom**, što je poseban problem u sektorima **građevinarstva, šumarstva i poljoprivrede**. Zaštitu radnika koji rade na otvorenom od vrućina treba riješiti sustavno.
* Hrvatska treba unaprijediti obrazovne politike i prakse vezane uz klimatske promjene, uključujući **unapređenje obrazovanja o klimatskim promjenama,** njihovim uzrocima, posljedicama te promjeni ponašanja s ciljem njihova ublažavanja, na svim obrazovnim razinama. Programi cjeloživotnog učenja moraju bolje odgovoriti na potrebe prilagodbe radnih mjesta i otvaranje novih radnih mjesta, odnosno **omogućiti radnicima da usvajaju znanja i vještine** potrebne zbog uvođenja novih materijala i tehnologija do kojih dolazi klimatskim promjenama i politikama njihova ublažavanja.
* Država treba poticati socijalne partnere (sindikate i udruženja poslodavaca) da granskim kolektivnim ugovorima **autonomno uređuju okvire tržišta rada, posebice u području radnih odnosa, zaštite na radu te cjeloživotnog učenja, u pojedinim sektorima.** Uređena i efikasna tržišta rada bolje će se nositi s promjenama koje zahtijeva prilagodba klimatskim promjenama i tranzicija prema niskougljičnoj ekonomiji.
* **Nedostaju znanstvene analize o utjecaju klimatskih promjena na tržište rada u Hrvatskoj**, kao i šire socioekonomske analize o utjecaju klimatskih promjena na društvo.
* Sredstvima Europske unije treba adresirati problem nedostatnih kapaciteta sindikata da se bave ovom problematikom, kao i nedostatka odgovarajućih analiza, te **omogućiti financiranje projekata koji će poticati suradnju između sindikata,  poslodavaca, znanstvenika i obrazovnog sustava** vezano uz prilagodbu klimatskim promjenama i tranziciju prema niskougljičnoj ekonomiji.